정조 5년
辛丑十二月二十日辰時。上御誠正閣。大臣備局堂上引見入侍時。領議政徐命善。右議政李徽之。行知中樞府事具善復。行戶曹判書李衍祥。知中樞府事鄭尙淳。行司直趙㻐。工曹判書徐有慶。兵曹判書李性源。行司直徐浩修。刑曹判書李命植。禮曹判書金魯鎭。吏曹判書鄭民始。訓鍊都正李昌運。同知中樞府事徐有隣。在尹李柱國。行都承旨嚴璹。司直李敬懋。兵曹參判鄭昌聖。禮曹參判徐有寧。右尹鄭一祥。戶曹參判蔡弘履。吏曹參判金文淳。大司憲李𡊠。校理尹㬦。左承旨李在學。假注書趙衍德。事變假注書李敏采。記注官張顯慶。記事官全鳳顯進伏訖。上曰。大司諫以申應顯落點。先入侍後謝恩事。分付。李敏采承命出。與申應顯偕入進伏。命善曰。日寒一向不弛。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。祈穀大祭。不遠誓戒。只隔四五日矣。寒沍轉劇。此時躬祼。非但有觸冒之慮。亦不無掣礙之端。伏願亟寢成命焉。上曰。歲首祈穀。每年親享。卽予爲民重農之意。今不可停止矣。徽之曰。聖念所在。臣固欽仰。而此時躬將。誠切悶慮矣。上曰。省牲諸節。與太廟有間。似無掣礙之端。故必欲躬行矣。命善曰。今番則事勢誠難親享。更望還寢成命焉。上曰。享日尙餘多日。當臨時。更商下敎矣。命善曰。此江原監司金熹狀啓也。明春合操事。當依例擧行。而本道穡事。不免歉荒。許多兵馬。裹糧往來。殊涉可悶。合操與營將巡點何以爲之事。請令廟堂。稟旨。分付。三鎭勸別武都試。依例擧行爲辭矣。關東雖不設賑。大體未免失稔。東作方殷之時。動民赴操。果有許多弊端。詰戎之連年不行。殊屬可悶。待秋更議。亦自未晩。臣意則合操與巡點。姑令停止。只行勸別武都試。似好矣。上曰。右相之意。何如。李徽之曰。臣意亦與領相同矣。上曰。將臣之意。何如。具善復曰。詰戎之政雖重。本道今年穡事。不免歉荒。大臣所奏。誠好矣。上曰。依爲之。出擧條命善曰。以武臣崔爀幼學李夏鎭上疏。將奏回啓。上曰。此則以啓目。回啓以入。可也。上曰。今番都政。兵批久勤窠。足可分排乎。性源曰。僉使窠則似可有裕。而至於萬戶。甚不足矣。上曰。僉使又出一窠矣。命善曰。臣亦見其狀本。則順天府使無怪其不知。而方踏僉使。誠極駭然矣。旣是島配連坐罪人。而至有越海之擧。則身爲該鎭僉使。不能禁止。此實後弊所關。不可不嚴勘矣。上曰。該僉使。卽以禁軍差遣者也。大扺。禁軍之積仕者。不可不收用。而每多不勝任之患。甚可悶矣。命善曰。果然矣。性源曰。於蘭萬戶李廷復。助羅浦萬戶李載衡。己亥十月。除拜下直。壬寅二月。當爲瓜限。而下直後。故爲遲延一朔。翌月赴任。以作三月窠者。殊涉傷巧。竝罷黜。何如。上曰。此兩邊將外。必多翌月赴任之類。獨於此請罷。得無斑駁之嫌乎。況此兩人。自上業已知名於宿衛。朝家酬勞之政。不宜看其大將之有罪無罪。竝及於偏裨。又況事端自事端。勞役自勞役。事係宿衛之勞。居本兵之長。固當將勸之不暇。焉敢爲彼二窠之作闕。有此徑庭之所啓乎。擧條之歷歷不下。意實有在。除拜後。其在綜核之道。不可異同。他邊將之除拜後。過一朔赴任人。何不竝請罷黜乎。出擧條命善曰。依傳敎。黃海道殿最封發。遲滯委拆。發關査問於黃海監司李敬養處矣。卽見其所報。則以爲都事有故。獨爲磨勘。故十四日申時量。始爲封發。其所遲滯。不可歸罪於撥路而。兵水營則前期同議。趁卽封發。故到院差先爲辭矣。海西守令。不過數十邑。雖使獨自磨勘。亦豈至於過申封發乎。當初擧行。殊甚稽緩。頃旣以封啓遲滯。論勘水使。則今於監司。不可罪同而罰異。黃海監司李敬養。罷職。何如。上曰。依爲之。右議政李徽之曰。領相之請罷海伯。臣意亦不以爲過。而但到營屬耳。迎送之弊。不可不念故敢達矣。上曰。卿之所奏。亦有意見勿罷。姑先從重推考。可也。出擧條上曰。海伯貶題。多書中下。卿等見之乎。命善曰。臣亦見之矣。大抵。各道監司之考績。初則頗嚴。而久則漸弛。以今番諸道殿最觀之。守令之中下甚少。豈有人人善治之理乎。上曰。朝著之乏人。莫近日若也。昔則人多窠窄。今則窠多人窄。今日遞吏判。則明日除兵判。國體豈不苟艱乎。宰臣中二人。有可合陞擢者。一則綜核詳明。罕有其比。而加資殆近十年一則文學旣優。拙直可尙。而加資今至十三年。且京兆之任。聞甚善爲矣。命善曰。聖敎誠好矣。徐有隣鄭昌聖之文識才猷。俱是難得之人。且其加資。皆爲久次。果合陞擢矣。上曰。此歲已暮。趁今陞擢。亦爲亞歲之一政。徐有隣則其弟亦云久勤矣。命善曰。此兩重臣。俱是可任國事之人。當此正卿苟艱之時。陞擢用之。誠好矣。上曰。正卿方有見窠乎。民始曰。姑無見存之窠。而左參贊方在外。判尹亦以尹塾之疏。今日不入來矣。上曰。尹塾之疏。下語多不擇發。誠可怪矣。命善曰。近來及詈之風。甚可悶矣。命善曰。左參贊金鍾秀。許久在外。尙不上來。判尹鄭好仁。適當有事。引義不出。竝姑許遞。何如。上曰。依爲之。出擧條命善曰。領敦寧之病。聞甚沈重矣。上曰。病祟云何。命善曰。風溫所祟。而近益危重云矣。上曰。年今幾何。命善曰六十矣。上曰。聞甚悶慮矣。仍命書傳敎曰。領敦寧家。遣御醫看病。上曰。司僕故失馬事。欲一問於卿等矣。故失之數。二匹則降一資。三匹則降二資。四匹則罷職云。然乎。平兵申大謙。當降二資。其將復爲訓正等職乎。命善曰。然矣。上曰。昨聞承宣所奏。則降資人。入於歲抄中蕩滌云。然否。命善曰。論其勘律。與奪告身。無異矣。上曰。法典所載。雖不可不行。而堂上則降資。堂下則越祿。亦甚斑䮕。宜有闊狹之道。堂上亦依堂下例。竝以越錄施行。則似不大違於法意矣。命善曰。聖敎誠然矣。本寺草記。旣以允字批下。則法已行矣。許多閫帥守令之以此遞易。亦不可不念矣。上曰。東萊水使。到任屬耳。尤可悶矣。命善曰。然矣。上曰。降資之代。吏兵曹直爲出代乎。民始曰。例於開政時。以降資單子啓下後。出代矣。上曰。然則當待單子之入啓。有所下敎矣。命善曰。空名帖事。纔已草記仰達。而莫重安寶官敎之積置該廳。不爲區處者。誠可怪矣。上曰。此亦官敎。如是委置者。極涉屑越矣。今番各道下送之數。合爲幾何乎。有隣曰。嶺南三千張。湖南一千五百張。北關三百張矣。上曰。北伯所請。甚精約矣。命善曰。果然矣。上曰。各道如有用餘。則修成冊。還送本廳乎。有隣曰。只北道一次上送。而他道無還納之例矣。民始曰。考見所在。則乾隆六年以後。果無修成冊上送之事矣。上曰。諸道旣有用餘。而仍不還送。亦涉可怪。此後則一一修成冊還納事。自備局申飭。可也。上曰。近來監司之周年必遞。實爲可悶。而至於兩南。則當此災年。賙賑之策。專在於道臣。尤不可輕遞矣。命善曰。聖敎誠然矣。監司遞易。限以一年。故無擔着做事之意。且迎送之弊。不可不念矣。性源曰。宣薦禁軍正領。久勤一窠。以三十朔定限事。新有定式矣。定式後則姑無準朔者。而若通計前仕。次次轉遷。則實合於慰悅之道。故敢此仰達矣。上曰。依爲之。出擧條上曰。昨見宣薦取才試記。則鄭學畊能越六兩矣。命善曰。旣越取才。則此等之人。卽當爲口傳矣。上曰。武臣講。久不爲之。則有始勤終怠之患。且新薦內禁衛。亦欲一番試講矣。命善曰。每令武臣。勤講兵書。則當有實效矣。上曰。取才時。金養和來參乎。性源曰。姑未習射。故未能來參矣。上曰。如未學射。則來參試講。未爲不可。何可無端不參乎。命善曰。然矣。性源曰。取考各道殿最啓本。則開城府江華府慶尙監營江原監營。中軍營將邊將別將。則皆以四字書目。慶尙右兵營營將。及全羅兵虞候。則又進書八字。其外諸道。則皆一行書八字矣。奏御文書。事體甚重。諸道營閫。不宜異同。自來春夏等褒貶爲始。皆以一行書八字之意。定式行會。何如。上曰。依爲之。出擧條性源曰。今番都政參下窠。只有六窠。而四窠則欲差西北人。及各道優等人。二窠則屬之騎士矣。所謂騎士輩。作隊呼冤。末乃揚惡。至於揮擲旗手之境。觀其擧措。極甚痛駭矣。上曰。此亦關係紀律矣。騎士輩何敢揚惡於兵判乎。命善曰。兵判旣是五營之長。則騎士輩。焉敢如是乎。兩營大將。申明師律。則豈有此弊也。性源曰。今番別取才時。兩營騎士輩。以西北及六道優等人之將通瀜排望。作爲稱冤之端。號訴不止。故屢次曉喩。使之退去。則喧聒紛挐。甚至於揮擲旗手。紀律所關。極爲駭然。兩營大將推考。騎士別將及騎士將汰去。何如。上曰。依爲之。出擧條命植進伏。上曰。今番春帖子。皆不能善製矣。命植曰。大殿春帖子則似以審愼之故。果不能善作。而各殿春帖子則多優作矣。上曰。洪仁浩所製。甚實才矣。命植曰。然矣。上曰。今番則無可施賞者矣。命植曰。大殿製進。若有獨等。則有施賞之例。而今番則無獨等矣。命植曰。擊錚罪人充軍事。取考本曹律文。則凡擊錚者。非四件內事。則重者。論以上言詐不以實之律。施以徒三年定配。輕者。自本曹草記勘處矣。至於辛卯。復設申聞鼓之後。仍禁擊錚之擧。冒禁擊錚者。事係四件外。則竝施充軍之典。雖在四件內。亦用杖一百之律矣。上曰。先朝置鼓禁錚之意。蓋出於許入闕門。使之鳴冤矣。丙申以後。不得攔入闕門。其所鳴冤之路。惟在動駕之時。若禁擊錚。則民有疾苦。無以上達。故許令繫錚矣。旣以許之。則不可施以充軍之律。依刑判所奏。以本律施行好矣。命善曰。本律甚爲的當。以比施行。誠宜矣。命植曰。日前常參入侍時。以擊錚罪人。宜有一定之律。後次對稟定。有所下敎矣。取考律文與前後受敎。則湖沿充軍之律。蓋以辛卯復設申聞鼓後。嚴禁擊錚之擧。其有冒法呼籲者。則事係四件外者。竝施充軍之典。雖在四仵內者。亦用杖一百之律矣。今旣許令衛外訴冤。則不可仍施辛卯定式。依曾前律文。凡係猥濫者。以上言詐不以實者。杖一百徒三年律論。或有事理重者。宜施遠竄之律。而臨時稟旨擧行。何如。上曰。依爲之。出擧條魯鎭曰。宗廟春享大祭。儀注何以磨鍊乎。上曰。當攝行矣。魯鎭曰。正朝陳賀。與他自別。固當依例擧行。而與祈穀大癸齋日相値。以初四日退行乎。上曰。不必退行。權停。可也。魯鎭曰。前亦有退行之例矣。上曰。凡節日陳賀。卽應行之朝賀也。予不以爲難。而若値有故。則自當停止。何必退行乎。民始曰。監察變通事。頃承下敎。而若以監察。代用徑僉履歷。以爲轉遷副正之階。則可無苟充之弊矣。上曰。然則爲副正履歷者。必將太多。亦甚難便矣。民始曰。聖敎誠然。若以都事。移差監察。以爲直擬副正之窠。則雖可爲擇差之道。而副正必致太多。果爲難便矣。性源曰。經歷卽四品。監察卽六品也。太不相稱。有違政例矣。上曰。階品如是相左。亦甚難便矣。此非遽然決定者。更加商確。後日稟處。可也。善復曰。吏批末仕中。有地處者。轉差都摠都事經歷。恐合宜矣。上曰。如司甕主簿者。移差都事則。似好矣。民始曰。聖敎至當矣。上曰。李東憲者。何以區處則好耶。命善曰。移差虞候等職。似好矣。上曰。虞候之任。亦難保其善爲也。此等久滯之人。若以他司相換。則不害爲疏通之政。今日政擧行。可也。民始曰。旣承下敎。今日政。當相換矣。上曰。近來吏批之窠。何其武臣之多也。民始曰。每都目。末仕爲四人。而不能遷轉。故如是積滯矣。上曰。其中若有可合之人。則自兵批。調用爲好。吏兵批相議。以爲疏滯之道。可也。上曰。玉堂牌招。事面不輕。而昨日違牌傳旨。今始書入。事甚可駭矣。命善曰。大是做錯之事矣。上曰。何承旨。致此遲滯也。在學曰。昨日。該房則左副承旨申應顯當之。而同副承旨李東馨。以上直下位入稟矣。上曰。近來政院。事甚可悶矣。命善曰。儒臣之違牌傳旨。事面與他自別。而朝前違牌。經宿不捧。事未前聞。大是溺職。昨日。坐直承旨。一竝罷職。何如。上曰。依爲之。出擧條上曰。金海柱事。誠可駭矣。旣曰緘答。而不言事實。寧有如許事理乎。命植曰。緘答下敎。在於夕時。而欲未暮前捧緘。故忙急捧來。如是沒實。且無退緘之規。故臣亦捧納矣。命善曰。其爲人。極甚昏孱。有此沒實之擧。誠駭然矣。上曰。全無一辭之言及本事。只稱矇然者。極甚可怪矣。柱國曰。本廳還上。當此歲末。未捧夥然。而其中初不分給於民間。保主人員役等偸食者有之。此則與民間未捧有異。雖歲後。一竝督徵。終不備納者。移送法司。照律徒配。何如。上曰。依爲之。出擧條上曰。未捧爲幾石乎。柱國曰。還上本。爲二萬三千餘石。而未捧爲六千石矣。命善曰。此與外邑還穀未捧有異。便是逋欠也。雖在歲後。不可不準捧矣。上曰。守禦廳凡百。近果何如也。命善曰。守禦廳在前實多弊瘼矣。今重臣掌任之後。多所釐弊矣。善復曰。軍器寺物力甚不裕。以禁營錢一萬兩貸用矣。今無備償之路。退三朔準償宜矣。上曰。唯。敬懋曰。臣營封不動錢一萬兩。以歲後還報事。訓鍊大將俄已稟定矣。然則本營歲初內。入會計中。以此意懸註。而明年三四月內準償之意。出擧條分付。何如。上曰。依爲之。出擧條𡊠曰。新除授掌令柳翼之。時在慶尙道順興地。持平吳泰賢。時在全羅道泰仁地。司諫院正言金寅燮。時在京畿陰竹地。請竝斯速乘馹上來事下諭。上曰。依啓。上曰。李仁彬曾在朔州中和時。連有善治之名。而今遭貶下。誠可怪矣。命善曰。果然矣。上曰。此人本不識何狀。而善治之餘。得此貶下。誠甚可矜矣。來頭。國有大慶。則當入蕩滌中矣。命善曰。居下者。若値赦典。難蒙蕩滌。而必經二年後。始得除職矣。上曰。成玉。頗是了了之人。今番居下。亦甚可惜矣。命善曰。然矣。上曰。具純之居中。必是圖遞之事。渠旣與他人有異。則何敢乃爾耶。命善曰。渠當益加勤愼。以俟自上處分。而今乃有圖中之擧。誠極無狀矣。上曰。當初擢用。非取其地處。特有弓馬才故耳。渠在中和時。不思報答。爲治無狀。今於白翎。又有此擧。豈不可駭乎。大抵。別軍職輩有罪。而不繩以法。則他武臣。無以懲畏矣。命善曰。聖敎誠然矣。上曰。雖居貶下。若過十朔。則仍用邊地履歷乎。善復曰。然矣。徽之曰。故相臣兪拓基。請以雖過數朔。許用履歷。判府事鄭存謙則請以雖過十朔。勿用履歷云。而兩言俱未得行矣。上曰。防禦使則雖未滿十朔。用其履歷耶。命善曰。防禦使到任後。則雖卽罪罷。用其履歷矣。上曰。凡官職除拜。雖出自朝廷。多有不期然而然者。此莫非時也。古所謂時之義大矣哉者。此也。命善曰。凡一官一資之除拜。皆有其時。不容人力。而造化惟在於上矣。上曰。防禦使今出幾窠乎。民始曰。只有一窠矣。上曰。當此武備申飭之時。楚山等邑。宜遣武臣。而時任府使到任。已過二十朔。何不內移也。民始曰。該府使未通大司諫。故無可內移之窠矣。性源曰。訓鍊正今當通擬。而舊望五人中。多未區處。故當通者。多積滯矣。上曰。前望誰也。性源曰。朴基豐吳毅常金魯成三人。是乃前望矣。上曰。尹範勳近不照擬於政望。是何故也。性源曰。以其泰淵若淵之八寸。見枳於世矣。上曰。古謂小人之澤。五世而斬。且寸數旣遠。則何必以此永枳乎。命善曰。果然矣。上曰。吏郞停望之法。予實未曉矣。不言其某罪某事。而但書一停字。於官案中。仍作永枳之科。豈不可怪乎。民始曰。臣當銓任。欲擬數人。試問其罪名。則銓郞不知其罪名。該吏亦不知事實。故臣不得通擬。而大抵通塞之法。一人停之。一人通之者。此其古例也。今則不然。一人停望。永不擧論。是誠可怪之事矣。上曰。人有可以停望之罪。則固當以疏論斥。今以銓郞之一筆。永置枳塞之科。此豈成說乎。被停者。如或除拜官職。則輒皆引避不出。自處以改政者。亦不成說矣。向來銓郞復舊之時。大臣諸臣皆言當行之事。故予果許施。而其時傳敎。藥房提調。以承旨書之矣。其時意或有一分矯弊之效矣。到今見之。非但無益。反又有弊。誠可悶矣。此後銓郞。復有停望之擧。則難免反坐之罰。判堂以此言及於郞官。凡官案中。不知罪名而入於停望者。皆令今日內。去其付標。如是下敎之後。或有不從者。則吏判卽爲草記。可也。且凡係通淸之事。吏郞初不致意。若有自上提敎。則又以六七望筒。一時竝通。入望之人。多有不知名者。若復出掌通之法。則猶或可也。而持正通之如是淆雜。亦豈成說乎。此後銓郞。若復如前。則當有大懲創之擧。卿等知之。命善曰。近來通淸者。果多不知名之類矣。上曰。所謂政吏。無一解事者。亦可悶矣。民始曰。果然矣。上曰。賑邑守令。卿其擇差。可也。民始曰。延日萬頃長鬐。俱是賑邑。而長鬐萬頃則欲以西北人擇差矣。上曰。有可合之人乎。民始曰。西之朴文慶。北之張齊斗矣。上曰。可能善濟賑政乎。民始曰。姑未知才能之如何。而以外貌觀之。極爲合用矣。上曰。明日。當受宣傳官講。兵判與禁御兩將。盡爲來待。宣薦禁軍。當行軍禮。跪起之際。若有參差不齊者。則別將當有其責。以此知悉。可也。命書榻敎曰。宣傳官試講。明日爲之。在學曰。試講處所。以何處爲之乎。上曰。依前以春塘臺爲之。命退。諸臣以次退出。